Frode Sørensen (S), 2004-04-22:
Så jeg skal forsøge i min ordførertale at komme lidt ind på et par ting i lovforslaget.
Med det her lovforslag om en bedre beskyttelse af investorer er der på det finansielle område tale om en ny retsregel herhjemme.
I forlængelse af det stigende behov og lang tids debat foreslår ministeren at skabe en øget regnskabskontrol i Danmark som følge af en EU-forordning om internationale regnskabsstandarder.
Og det er jo faktisk fint. Med forslaget vil EU's nye regnskabsregler træde i kraft i Danmark fra nytår.
Formålet med ministerens forslag, som vi i hvert fald kan finde i det tykke forslag, er at indføre en offentlig vagthund, som kan holde øje med udstederne af værdipapirer på de eksisterende typer markedspladser.
Dermed kan vi altså overvåge, om udstederne holder deres sti ren, overholder reglerne om, hvilke informationer man skal have som investor.
Oprettelsen af det, der populært kommer til at hedde børspoliti, er, at det er et fornuftigt middel, man kan tage i brug i en sådan blandingsøkonomi, hvor det offentlige frem for alt skal kunne sikre en bedre, fri og lige konkurrence
overalt på markedet
Til at varetage denne opgave har ministeren peget på Finanstilsynet som relevant myndighed.
Det er vi meget enige i, navnlig hvis ministeren også sørger for, at tilsynet får adgang til de nødvendige ressourcer i tiden fremover.
Jeg skal også sige, at vi dog bemærker nogle nuanceforskelle i høringssammendragene.
For de børsnoterede virksomheder, der aflægger årsrapporter i henhold til årsregnskabsloven, skal Fondsrådet overvåge, at de internationale regnskabsstandarder bliver overholdt, og i det her tilfælde bliver det pålagt Erhvervs- og Selskabsstyrelsen at fungere som Fondsrådets sekretariat.
Det har vi sådan set heller ikke nogen indvendinger imod.
Forslaget vil efter teksten at dømme give et bidrag til at gøre kapitalmarkedet bedre fungerende og omkostningseffektivt.
Og det er jo godt.
Så vil det jo også være sådan, at forslaget vil hjælpe selskaber inden for EU til at konkurrere på lige fod om de finansielle ressourcer både på EU's interne markeder og på de øvrige internationale kapitalmarkeder.
Så når hensigten med forslaget er at øge beskyttelsen af investorer og bevare tilliden til de finansielle markeder, kan regeringen regne med positiv støtte fra Socialdemokraterne, og det vil det jo principielt være her.
Jeg skal lige give en enkelt kommentar til Fondsrådets sammensætning, for jeg udleder i henhold til høringssammendragene, at der er sådan en vis form for uenighed i forbindelse med Fondsrådets sammensætning.
Finansrådet synes, at sammensætningen er fair, men forbrugernes forening, Dansk Aktionærforening, mener det modsatte.
Så vidt jeg kan se ud af sammendragene, er der nogen, der ligger midt imellem.
Så det er jo nok noget, vi lige må prøve at kigge lidt på under udvalgsarbejdet.
Så jeg vil egentlig også bede om, at udvalget må få oversendt høringssvarene - så vidt jeg kan finde ud af, har vi kun fået høringssammendragene - således at vi kan danne os et overblik over de meningsforskelle, der har været inde i billedet.
Det gælder jo, for at nævne det igen, eksempelvis Finansrådet.
De ting vil vi gerne have afdækket under udvalgsarbejdet, men ellers kan ministeren nok regne med, at vi kan nå frem til noget, som også Socialdemokratiet kan stemme for.